Ammetta li qabel marad bil-Covid-19 kien oħxon wisq
Imtella' Lulju 27, 2020 - Aġġornata 27 Ta' Lulju, 2020 8:36pm L-obeżità qed tkun ta' spiss fuq fomm il-Prim Ministru Ingliż, Boris Johnson, li fil-jiem li għaddew saħansitra daħħal lil Malta fil-kredu dwar din it-tema. Illum hu uża dak li għadda minnu hu fl-aħħar xhur biex jappella lill-Ingliżi inaqqsu mill-piż. Il-Prim Ministru Johnson ammetta li qabel marad bil-coronavirus kien oħxon wisq. Johnson qal li mindu fieq naqas iktar minn 6 kilogrammi. Johson qal dan waqt li l-Gvern imbarka fuq kampanja biex jiġġieled l-obeżità li Johnson sejħilha bomba tal-ħin. Il-Gvern Ingliż ipprojbixxa l-offerti li jħeġġu lin-nies jieklu aktar junk food u r-reklamar tiegħu qabel id-disgħa ta' filgħaxija. L-awtoritajiet tas-saħħa fil-pajjiż qalu li n-nies b'piż żejjed qegħdin f'iktar riskju li jmutu bil-Covid-19.